एनएसएल फाइनल : ‘सफलताको भोकले दिलाउनेछ उपाधि’
धनगढी एफसीका प्रशिक्षक युगलकिशोर राईका कुरा किन हो कुन्नि, असाध्यै अमूर्त हुन्छ । लाग्छ, यिनका मनमा कुरै कुरा छ । त्यसमा अलिकति साहित्य मिसियो भने त्यसले दार्शनिक पारा लिन्छ । शनिबार नेपाल सुपर लिग दोस्रो संस्करणको फाइनल हुँदै छ । त्यहाँ भिड्दै छन् धनगढी र ललितपुर सिटी एफसी ।
काठमाडौँ — धनगढी एफसीका प्रशिक्षक युगलकिशोर राईका कुरा किन हो कुन्नि, असाध्यै अमूर्त हुन्छ । लाग्छ, यिनका मनमा कुरै कुरा छ । त्यसमा अलिकति साहित्य मिसियो भने त्यसले दार्शनिक पारा लिन्छ । शनिबार नेपाल सुपर लिग दोस्रो संस्करणको फाइनल हुँदै छ । त्यहाँ भिड्दै छन् धनगढी र ललितपुर सिटी एफसी ।दशरथ रंगशालामा हुने यस खेलमा कसको कत्ति सम्भावना छ त ? मूल कुरा त यही नै हो । त्यसमै केन्द्रित रहेर प्रशिक्षक राईले भने, ‘फाइनल भनेकै रणनीति र योजनाको कुरा हो ।’फेरि उनले थपे, ‘होइन, त्यतिमात्रै पनि होइन । सबै टिमले बनाउने भनेकै त्यही रणनीति र योजना नै हुन् । जुन टिमका खेलाडीमा सफलता पाउने भोक बढी हुन्छ, जित्ने त त्यसैले हो ।’ उनका अनुसार खेलाडीमा एकखाले ‘क्यारेक्टर’ हुनुपर्छ, जसमा सफलता पाउनका लागि साँच्चैको भोक हुनुपर्छ । फाइनलमा विजेता तय गर्ने तत्त्व भनेकै त्यही हो ।’ फुटबलको दार्शनिक पारा भनेको यही त हो नि, होइन र ? यसबीच उनका अनेक अमूर्त कुरा मिसमास भइहाल्छ । धनगढी दोस्रोपल्ट फाइनल खेल्दै छ । ०७८ को पहिलो संस्करणमा धनगढी फाइनल पुगेको थियो । तर, उपविजेतामै सीमित रह्यो । फेरि धनगढी सिधै फाइनल पुगेको हो पहिलो क्वालिफायर जितेर । त्यो खेलमा धनगढीले पोखरा थन्डर्सलाई हराएको थियो । खुबै नाटकीय खेल रह्यो त्यो । खेल १ सय २० मिनेट चल्यो, तर स्पष्ट नतिजा निस्केन । २–२ कै बराबरी रह्यो । अन्त्यमा धनगढी टाइब्रेकरमा विजेता रह्यो । यसरी खेल सनसनीपूर्ण बनेको थियो ।त्यसपछि टोलीले चार दिन मस्त आराम गर्ने अवसर पाएको छ । धनगढीका खेलाडीसामु आफूलाई ताजा र दुरुस्त राख्ने अवसर रह्यो । टोलीका पाँच विदेशी खेलाडी ‘फिट एन्ड फाइन’ छन् । तर प्रशिक्षक राईलाई लाग्छ, यस्ता कुराले धेरै फरक पार्दैन । खेलाडी योद्धा हुँदो हो त यस्तो परीक्षाबाट गुज्रिनुपर्छ । लिग चरणको समाप्तिमा धनगढी अंकतालिकाको दोस्रो स्थानमा थियो । आफ्नो अन्तिम खेल अगाडि नै प्लेअफ पुगिसकेको थियो । टिममा चोटको समस्या पनि खासै छैन । प्रत्येक टिममा सात–आठ जना मूल खेलाडी हुन्छन् नै । धनगढीको पनि छ । ती सबैले फाइनलमा खेल्नेछन् । कुनै टिम कागजमा बलियो भन्ने खोज्ने आधार यिनै त हुन् । ‘तर मलाई थाहा छ, ललितपुर सिटी बलियो टिम हो । त्यसैले ललितपुरले फाइनलमा हामीलाई बलियो चुनौती दिनेछ ।’ अब ललितपुर सिटीको कुरा । राईले जे जस्तो कुरा उठाएका छन्, ललितपुरका प्रशिक्षक इयान एन्ड्र्यु गिलानले त्यसको उत्तर दिएकै जस्तो सुनिन्छ । उनी भने डीएनएको कुरा गर्छन् र भन्छन्, ‘हाम्रो टिमको डीएनएमै जितका लागि खेल्ने गुण छ । यसकारण हामीले असाध्यै धेरै मिहिनेत पनि गर्छौं ।’ यी अस्ट्रेलियाली वेल्स प्रशिक्षक गिलान पनि लामा लामो कुरा गर्छन् । तर, त्यसको निचोड भने स्पष्ट हुने गर्छ । त्यो अमूत हुने गर्दैन । बरू बारम्बार एउटै कुरा दोहोर्‍याउन बानी छ उनमा । भन्छन्, ‘हाम्रो त व्यवस्थापन नै राम्रो । हाम्रा खेलाडी पनि राम्रा छन् । सबथोक राम्रो छ ।’ उनको दाबी हो, ललितपुरको व्यवस्थापन राम्रो थिएन भने टिम फाइनलसम्म पुग्ने थिएन । अनि यो व्यवस्थापनमा सबथोक पर्छ, मालिकदेखि बलब्वाइसम्म ।’ तर, धनगढीको तुलनामा ललितपुरलाई एकथोकको बेफाइदा छ । टोलीलाई लगातार खेल्नुपरेको छ । फाइनलअगाडि एकै दिनको मात्र आराम जुरेको छ । शुक्रबार आयोजित प्रि–म्याच कन्फ्रेन्समा उनलाई सोधिएको थियो, ‘कम्तीमा एक विदेशी खेलाडीले फाइनल खेल्ने पाउने छैनन् कुनै प्रभाव पर्दैन ?’ उसका भारतीय खेलाडी निखिल सुरेशरावले पोखरासँगको पछिल्लो खेलमा रातो कार्ड पाएका थिए । त्यस प्रश्नमा प्रशिक्षक गिलानको उत्तर थियो, ‘एक खेलाडीले ? कम्तीमा दुई–तीन खेलाडीले फाइनल खेल्ने छैनन् ।’ उनको संकेत थियो, सायद टिममा चोटको पनि समस्या छ । यसको मुख्य कारण लगातार खेल्नुपरेकाले हो । फेरि उनकै शब्दमा कोही खेलाडीले खेल गुमाउनु भन्नुको अर्थ अर्कोले मौका पाउनु पनि हो । पूरापूर सम्भव छ, फाइनल खेल्ने ललितपुरको टिम केही फेरिएको हुनेछ । यो केही हदसम्म नयाँ पनि रहनेछ । यसले पहिलो पटक फाइनल खेल्नेछ । लिग चरण समाप्तिमा चौथो स्थानमा रहेर बल्लतल्ल प्लेअफमा पुगेको ललितपुर सिटीले पछिल्ला दुई खेलमा दमदार खेलेको छ । सुरुमा ललितपुरले साबिक च्याम्पियन काठमाडौं रेजर्सलाई ३–० ले हरायो र त्यसपछि पोखरालाई २–१ ले माथ दियो । यी दुई जितले भने टिम पक्कै उत्साहित रहनेछ । लगातार खेल्नुपरेको पीडा त उनका कप्तान अनन्त तामाङको मुखबाट ठीक सुनिन्छ । उनले फेरि एकपल्ट दोहोर्‍याएर भने, ‘मेरो विनम्र अनुरोध छ, यसरी लगातारचाहिँ खेल्नु नपरोस् ।’ फाइनलअगाडिको निचोड पनि तिनै प्रशिक्षक गिलानसँग छ । उनी भन्छन्, ‘सुरुमा ९ टिम थिए । अब दुईमात्र बाँकी छन् । लिग चरणका खेल सकिए, प्लेअफको खेल पनि सकियो । अब उपाधिको भिडन्त । यो अन्तिम तथा निर्णायक खेल पक्कै राम्रो हुनेछ । कम्तीमा यस्तै विश्वास गरौं । अनि त्यही टिमले जित्नेछ, जसले त्यो खास दिन राम्रो गर्नेछ । यही त हो प्रतियोगिताको ‘क्लाइमेक्स’ । र, यो हुनेछ प्रतियोगिताको ४० औं खेलको कथा ।तस्बिरहरू : हेमन्त श्रेष्ठ/कान्तिपुर